Video: Kamma-polisie se kapingspoging in Pretoria‘n Skermskoot uit die video. Die video volg onderaan die berig. ŉ Groep mans wat hulself as polisiebeamptes voorgedoen het, het Donderdag probeer om ŉ voertuig in Moreletapark, in die ooste van Pretoria, te kaap terwyl hulle op kamera verfilm is. ŉ Vrou wat die kapingsdrama uit ŉ motor aanskou het, se passasier, vermoedelik ŉ kind, het die voorval op ŉ selfoon afgeneem terwyl die vrou die polisie ontbied het. Die polisie het beslag gelê op gesteelde polisietoerusting wat die aanvallers gebruik het. Foto: SAPD / Facebook Op die video kan ŉ mens sien hoe ŉ Chinese vrou hardhandig behandel word en in die agterkant ŉ swart voertuig, wat die “polisiebeamptes” probeer kaap het, geboender word. Die swart motor ry dan tot langs die “beamptes” se wit voertuig waar ŉ man daarin slaag om uit die motor te ontsnap. Hy roep om hulp, woel hom uit sy hemp om uit iemand se greep los te kom, en hardloop dan weg. Die mans los hul buit en vlug in die wit motor, terwyl die vrou weghardloop om hulp te ontbied. Die polisie het op vier vuurwapens beslag gelê. Foto: SAPD / Facebook Ao. Dave Miller, woordvoerder van die Garsfontein-polisiestasie, het aan Maroela Media gesê die voorval het omstreeks 07:30 op die hoek van Rubensteinweg en Heliosstraat plaasgevind. “Daar was ŉ kapingspoging en gewapende roof waarby vier of vyf mans betrokke was wat hulle as polisiebeamptes voorgedoen het,” het hy gesê. “Die verdagtes het in ŉ wit BMW langs ŉ egpaar se swart BMW X5 stilgehou en probeer om die voertuig te kaap. Hulle het om een of ander rede van die toneel gevlug, sonder om die motor te steel.” Hy het gesê twee of drie skote is gevuur terwyl die verdagtes gevlug het, waartydens ŉ omstander se selfoon geroof is. “Niemand is tydens die voorval beseer nie, en daar is geen skade aan eiendom nie,” het Miller bygevoeg. Die verdagtes se voertuig is omstreeks 08:30 verlate in Tembisa, tussen Pretoria en Johannesburg, opgespoor. Die polisie het beslag gelê op twee R5-aanvalsgewere, twee kleiner vuurwapens, ammunisie, ŉ blou lig, koeëlvaste baadjies en glimbaadjies wat vermoedelik tydens die voorval gebruik is. Daar is reeds vasgestel dat die voertuig waarmee die verdagtes gery het, by die polisie as gekaap aangemeld is. Die polisie ondersoek ŉ poging tot kaping en gewapende roof. Niemand is nog in verband met die voorval in hegtenis geneem nie. [wpvideo gzupxNbF]